text: 相肉肉，所以生血而藏骨，其象犹土生万物而成万物者也，丰不欲有余，瘦不欲不足，有余则阴胜于阳，不足则阳胜于阴，阴阳相胜，谓一偏之相，肉为阴，骨为阳，阴有余，神则生血，阳有余，神则生气，肉以坚而实，直而耸，肉不欲在骨之内，为阴不足，骨不欲生肉之外，为阳有余也，故曰：人肥则气短，马肥则气喘，是以肉不欲多，骨不欲少也，暴肥气喘，速死之期，肉不欲横，横则性刚而暴，肉不欲缓，缓则性懦而怕人，肥不欲乱纹路，路漏者，近死之兆，肉欲香而暖，色欲白而润，皮欲细而滑，皆美质也，色昏而枯，皮黑而臭，庞多加块，非令相也，若夫神不称枝干，筋不束骨，肉不居体，皮不包肉，速死之应也。